MRK wil munisipaliteit in Oos-Kaap bekykDie Menseregtekommissie in die Oos-Kaap sê hy neem kennis van verskeie berigte en klagtes wat verband hou met die reg tot ŉ gesonde omgewing in Buffalo City-munisipaliteit (Oos-Londen). Dit sluit kommer in oor rioolstorting in riviere en op strande in plaaslike gemeenskappe en naby toeristeaantreklikhede, en die gebrek aan instandhouding van sleutel-infrastruktuur om voortgesette omgewingskwessies te voorkom. Die MRK het in ŉ verklaring gesê hy is ook bewus van onlangse hofbevele teen die munisipaliteit en die departement van water en sanitasie waar dié organisasies beveel is om rioolpompstasies te herstel om die kwessies aan te roer. “In die lig van die feit dat die hof bepaal het dié ingrypings moet teen die einde van Julie 2022 ingestel word, sal die MRK Woensdag ŉ oorsigtelike inspeksie hou om die vordering te bepaal.” Die inspeksie sluit ŉ besoek in aan die Nahoonrivier en die munisipaliteit. Die departement van water en sanitasie en die Groen Skerpioene is ook uitgenooi om by die MRK aan te sluit tydens die inspeksie. “Die kommissie benadruk die behoefte aan verantwoordelike organisasies om te voldoen aan hofbevele om die voortsetting van menseregteskendings te verhoed.”